সহারা ও বিড়লার দফতর থেকে উদ্ধার হওয়া নথি তুলে ধরে নরেন্দ্র মোদীর বিরুদ্ধে ঘুষ নেওয়ার অভিযোগ তুলেছিলেন রাহুল গাঁধী। সেই নথিতে তদন্তের দাবি আজ খারিজ করে দিল সুপ্রিম কোর্ট। কিন্তু রাহুল বুঝিয়ে দিলেন, তিনি মোদীর বিরুদ্ধে ঘুষের অভিযোগ থেকে সরছেন না। উল্টে মোদীর বিরুদ্ধে প্রশ্ন তুলতে এ বার কংগ্রেসের নেতা-কর্মীদেরও মাঠে নামাচ্ছেন তিনি। আয়কর দফতরের তল্লাশিতে সহারার দফতর থেকে উদ্ধার হওয়া ডায়েরি ও আদিত্য বিড়লা গোষ্ঠীর কম্পিউটার নথি দেখিয়ে রাহুল মোদীর বিরুদ্ধে ঘুষের অভিযোগ এনেছিলেন। আর সেই নথি নিয়েই সুপ্রিম কোর্টে মামলা করেছিল আইনজীবী প্রশান্ত ভূষণের সংগঠন ‘কমন কজ’। আজ শীর্ষ আদালত রায় দিয়েছে, ‘আইনি সাক্ষ্য হিসেবে ওই কাগজপত্রের কোনও মূল্য নেই। সাক্ষ্য হিসেবে মূ্ল্যহীন নথির ভিত্তিতে যদি তদন্তের নির্দেশ দেওয়া হয়, তা হলে সাংবিধানিক পদাধিকারীদের পক্ষে কাজ করাই কঠিন হয়ে পড়বে। যা গণতন্ত্রের জন্য নিরাপদ নয়।’ শীর্ষ আদালতের এই রায়ে স্বস্তিতে মোদী সরকার তথা বিজেপি। আদালতের রায় আসার পরেই তাই বিজেপির নেতারা বলতে শুরু করেন, রাহুল গাঁধীর উচিত আদালতের রায়কে সম্মান জানানো। দলের মুখপাত্র সম্বিত পাত্রর যুক্তি, ‘‘আদালতের রায় মেনে নিয়ে বিরোধীদের মুখে কুলুপ আঁটা উচিত।’’ সহারার ডায়েরিতে কংগ্রেসের শীলা দীক্ষিতের মতো নেতা-নেত্রীরও নাম ছিল। আদালতের রায়ে তাঁরা স্বস্তিতে। তাঁদের ভয় ছিল, সিবিআই তদন্তের নির্দেশ দেওয়া হলেও মোদী পিছন থেকে কলকাঠি নাড়বেন। তদন্তে মোদীর বদলে শুধু কংগ্রেসের নেতানেত্রীদের নামই উঠে আসবে। আদালতের রায়ে কংগ্রেসের এই নেতারা স্বস্তি পেলেও, বিজেপি নেতারা বলছেন, কোর্ট যখন বলেই দিয়েছে, ওই নথির কোনও মূল্য নেই, তখন সেটাই মেনে নেওয়া উচিত। রাহুল যে সে পথে হাঁটছেন না, আজ তা স্পষ্ট করেছেন। আদালতের রায়ের পরেই তালকাটোরা স্টেডিয়ামে কংগ্রেসের সম্মেলনে রাহুল ফের ওই নথির প্রসঙ্গ টেনে বলেন, ‘‘মোদীজি দুর্নীতির সঙ্গে লড়াইয়ের কথা বলছেন। কিন্তু এই কাগজ বলছে, সহারার থেকে মোদীজি ৪০ কোটি টাকা নিয়েছেন। বিড়লার থেকে ১২ কোটি। এর জবাব মোদীজি দেননি। কংগ্রেসের নেতা-কর্মীদের কাজ, গ্রামে-শহরে, অলিতে-গলিতে গিয়ে এ কথা বলা।’’ রাহুলের পরিকল্পনা অনুযায়ী, চার মাথার মোড়ে মোড়ে মোদীর নামে চেয়ার সাজিয়ে তাঁকে এ বিষয়ে প্রশ্ন করবেন কংগ্রেসের নেতারা। মোদীকে নিজেই তদন্তের মুখোমুখি হওয়ারও চ্যালেঞ্জ জানাচ্ছে কংগ্রেস। দলের মুখপাত্র রণদীপ সুরজেওয়ালা বলেন, ‘‘আমরা বলছি, মোদীজি নিজে কেন তদন্তের মুখোমুখি হচ্ছেন না? তিনি কেন নীরব? যখন মোদী রাজনৈতিক বিরোধীদের বিরুদ্ধে এফআইআর, তদন্তের নির্দেশ দেন, তখন তিনি সুপ্রিম কোর্টের নির্দেশের অপেক্ষায় থাকেন না। তা হলে এখন কেন তাঁকে আদালতের মুখ চেয়ে হয়ে থাকতে হচ্ছে!’’ রাহুল না টললেও আদালতের রায়ে হতাশ আইনজীবী প্রশান্ত ভূষণ। তিনি বলেন, ‘‘এটা দুর্নীতির বিরুদ্ধে লড়াইয়ে বড় ধাক্কা। সুপ্রিম কোর্টের ইতিহাসে এটা কালো দিন। সুপ্রিম কোর্টের অন্যতম খারাপ রায় হিসেবে ইতিহাসে লেখা থাকবে।’’ আজ বিচারপতি অরুণ মিশ্র ও বিচারপতি অমিতাভ রায়ের এজলাসে প্রায় দু’ঘন্টা ধরে সওয়াল করেন প্রশান্ত। তাঁর বাবা, প্রবীণ আইনজীবী শান্তি ভূষণও সঙ্গত করেন। যুক্তি ছিল, ২০১৪-র ২২ নভেম্বর সহারার দফতরে তল্লাশিতে পাওয়া ডায়েরিতে লেখা রয়েছে, ২০১৩-র অক্টোবরে তৎকালীন গুজরাতের মুখ্যমন্ত্রী মোদীকে আড়াই কোটি টাকা দিয়েছে সহারা। তার পরের বছরের ফেব্রুয়ারি পর্যন্ত মোট ন’বার ৪০ কোটি টাকা দেওয়া হয়েছে বলেও ডায়েরিতে লেখা ছিল। তাতে অন্য রাজনীতিকদেরও নাম রয়েছে। বিড়লা গোষ্ঠীর দফতরে তল্লাশিতে কম্পিউটার নথি থেকে মোদীকে ১২ কোটি টাকা দেওয়ার তথ্য মিলেছে। প্রশান্তের যুক্তি, এফআইআর দায়ের করে এসআইটি তদন্ত শুরু করার পক্ষে এই নথি যথেষ্ট। পাল্টা সওয়াল করে মোদী সরকারের অ্যাটর্নি জেনারেল মুকুল রোহতগি বলেন, ‘‘এই সব নথি যদি আইনি সাক্ষ্য হিসেবে গ্রহণ করা হয়, তা হলে দেশে কেউ নিরাপদ নয়। যে কেউ, যে কারও নাম কাগজে লিখে রাখতে পারে।’’ জৈন হাওয়ালা মামলার উদাহরণ টেনে রোহতগি বলেন, শুধুমাত্র কিছু কাগজ সাক্ষ্য হিসেবে গৃহীত হয় না। প্রশান্ত পাল্টা যুক্তি দেন, জৈন হওয়ালা মামলায় শুধুমাত্র ডায়েরি ছাড়া আর কোনও প্রমাণ ছিল না। ডায়েরিতে যাদের নাম ছিল, তাদের সম্পত্তিতে সিবিআই তদন্ত হয়নি। বিচারপতিরা অবশ্য এই যুক্তি মানতে চাননি। এর আগে বিচারপতি জে এস খেহরের বেঞ্চও এই মামলার শুনানিতে প্রশ্ন তুলেছিল, প্রধানমন্ত্রীর বিরুদ্ধে অভিযোগ তোলার মতো যথেষ্ট প্রমাণ প্রশান্ত ভূষণের কাছে রয়েছে কি না। আজ বিচারপতি মিশ্রর বেঞ্চও রায় দিয়েছে, এই নথির বিরুদ্ধে তদন্তের নির্দেশ দেওয়া হলে, ভবিষ্যতে অসাধু উদ্দেশ্যে আইনের অপব্যবহার হবে।